KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT SOĊJALI U EKONOMIKU EWROPEW U L-KUMITAT TAR-REĠJUNI Il-Broadband Ewropew: investiment fi tkabbir ekonomiku mmexxi diġitalment /* COM/2010/0472 final */





[pic] | IL-KUMMISSJONI EWROPEA | Brussel 20.9.2010 KUMM(2010) 472 finali KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT SOĊJALI U EKONOMIKU EWROPEW U L-KUMITAT TAR-REĠJUNI Il-Broadband Ewropew: investiment fi tkabbir ekonomiku mmexxi diġitalment WERREJ 1. Introduzzjoni: il-miri għall-broadband 3 2. Żviluppi teknoloġiċi u tas-suq fil-broadband 4 3. Sabiex jintlaħqu l-miri għall-broadband 6 4. Azzjonijiet ewlenin 12 1. INTRODUZZJONI: IL-MIRI GħALL-BROADBAND Sal-2020, l-Ewropej kollha għandhom ikollhom aċċess għal internet b'aktar minn 30 Megabits għal kull sekonda (Mbps) u 50% jew aktar tad-djar Ewropej għandhom ikollhom abbonamenti għal internet b'aktar minn 100Mbps. Din il-mira ġejja mill-Aġenda Diġitali għall-Ewropa[1], inizjattiva ewlenija tal-Istrateġija Ewropa 2020[2] għal ekonomija intelliġenti, sostenibbli u inklussiva. L-Aġenda Diġitali stabbiliet mill-ġdid l-għan li jitwassal broadband bażiku lill-Ewropej kollha sal-2013 kif ġie approvat mill-Kunsill Ewropew. Sabiex jintlaħqu dawn l-għanijiet ambizzjużi, jeħtieġ li tiġi żviluppata politika komprensiva, ibbażata fuq taħlita ta' teknoloġiji u li jsir monitoraġġ attent tal-progress tul iż-żmien[3]. Il-mira li tikkonċerna l-aċċess għal internet veloċi u ultraveloċi ntgħażlet minħabba r-rwol ċentrali li se jkollha fl-irkupru ekonomiku u sabiex tipprovdi pjattaforma ta' appoġġ għall-innovazzjoni fl-ekonomija, rwol li, fil-passat, kien okkupat mill-elettriku u t-trasport. It-tixrid ta' netwerks ultraveloċi miftuħa u kompetittivi se jistimula ċiklu virtwuż fl-iżvilupp tal-ekonomija diġitali li jippermetti l-ħolqien ta' servizzi għatxana għall-medda ta' frekwenza u tkabbar id-domanda miċ-ċittadin li, fl-istess waqt, tistimula domanda ulterjuri għall-medda ta' frekwenza. Id-domanda dinija għall-medda ta' frekwenza qiegħda tikber bejn 50 u 60% fis-sena[4], domanda mħeġġa mill-estensjoni tal-użu tal-internet, mis-sempliċi posta elettronika u fajls b'test (fl-era tal-internet bid-dial-up ta' 56 Kbps) għall-użu kostanti tal-internet (bil-ħolqien tal-broadband dejjem mixgħul), u mbagħad b'integrazzjoni dejjem akbar tal-kontenut grafiku u awdjoviżwali fuq is-siti elettroniċi (bl-appoġġ tal-ġenerazzjoni attwali tal-ADSL li toffri veloċitajiet ta' tniżżil ta' 2 Mps jew akbar jew veloċità ta' 256 Kbps biex ittella'). Il-veloċitajiet ta' tniżżil mhumiex importanti biss f'dak il-kuntest, iżda jistgħu jkunu meħtieġa simetrija ogħla (veloċitajiet ferm ogħla biex ittella') u inqas dewmien għas-servizzi u applikazzjonijiet innovattivi. Diġà jeżistu eżempji ta' servizzi li jiddependu fuq konnessjonijiet ta' dan it-tip: netwerks intelliġenti tal-elettriku li jeħtieġu dewmien tal-komunikazzjoni baxx u jistgħu jaqtgħu l-ispejjeż għall-konsumatur filwaqt li jnaqqsu l-ispejjeż għall-ġenerazzjoni; servizzi ta' 'cloud computing' f'ħin reali li jeħtieġu veloċitajiet simetriċi biex ittella' u tniżżel u li jistgħu jintużaw minn intrapriżi żgħar sabiex jonqsu l-ispejjeż tagħhom; kif ukoll servizzi intensivi ta' saħħa-e offruti lil sptarijiet u pazjenti li jinsabu il-bogħod. Barra dan, l-OECD ikkonkludiet dan l-aħħar li l-iffrankar biss ta' spejjeż f'erba' setturi tal-ekonomija (it-trasport, is-saħħa, l-elettriku u l-edukazzjoni) jista' jiġġustifika l-iżvilupp ta' netwerk 'fibre-to-the-home' nazzjonali[5]. Għalhekk, tkabbir intelliġenti, sostenibbli u inklussiv kif previst mill-Istrateġija Ewropa 2020 se jiddependi ħafna fuq l-użu effiċjenti u effettiv tal-internet u l-veloċità tal-aċċess għall-internet se jkun fattur ewlieni sabiex jinkiseb dan. L-aċċess għall-internet huwa pprovdut minn operaturi - ġeneralment privati - tan-netwerk, f'qafas regolatorju kompetittiv u mmexxi minn interessi kummerċjali. Madankollu, minħabba r-rwol fundamentali tal-internet, globalment, il-benefiċċji għas-soċjetà jidhru ferm akbar mill-inċentivi privati għal investiment f'netwerks aktar veloċi. Li jiġi stimulat l-investiment f'aċċes għal internet veloċi, lilhinn mill-iżvilupp attwali mmexxi mis-suq u billi titqies ir-riċessjoni ekonomika riċenti, huwa mezz ewlieni sabiex tintlaħaq il-mira għall-broadband. Investiment f'netwerks ġodda miftuħa u kompetittivi għandu jiġi appoġġat mill-azzjonijiet tal-awtoritajiet nazzjonali u lokali marbuta mat-tnaqqis fl-ispejjeż. Is-sena l-oħra, l-Kummissjoni diġà appoġġat azzjonijiet ta' dan it-tip permezz tal-adozzjoni tal-Linji Gwida dwar l-applikazzjoni tar-regoli tal-għajnuna mill-Istat[6]. Dawn jistabbilixxu l-kondizzjonijiet għall-appoġġ finanzjarju pubbliku, fuq termini mhux kummerċjali, għall-użu tal-broadband u l-broadband b'veloċità għolja f'żoni fejn ma jidhirx li se jkun hemm xi investiment kummerċjali fil-futur qarib. L-għan ewlieni ta' din il-Komunikazzjoni hija li tappoġġa aktar l-azzjonijiet tal-awtoritajiet nazzjonali u lokali. Dan id-dokument qiegħed jiġi ppreżentat bħala pakkett tal-broadband flimkien ma' żewġ impenni oħra meħuda mill-Kummissjoni fir-rigward tal-azzjoni tal-Aġenda Diġitali dwar l-internet veloċi u ultraveloċi. Dawn jirrappreżentaw ir-Rakkomandazzjoni dwar l-Aċċess tal-Ġenerazzjoni li Jmiss (NGA) li tipprovdi gwida regolatorja lill-regolaturi nazzjonali u lill-Programm ta' Politika dwar l-Ispettru tar-Radju sabiex jitjiebu l-koordinazzjoni u l-ġestjoni tal-ispettru u b'hekk jiġi ffaċilitat it-tkabbir tal-broadband mingħajr fili, fost oħrajn. Is-sezzjoni li ġejja, tagħti ħarsa lejn l-iżviluppi teknoloġiċi u tas-suq sabiex jingħata l-kuntest attwali ta' fejn tinsab l-Ewropa bħalissa. Sezzjoni 3 tħares lejn l-erba' proposti li saru lill-Istati Membri fl-Aġenda Diġitali u tispjega kif se jiġu appoġġati fuq livell Ewropew. Fl-aħħar, sezzjoni 4 tispjega b'mod ġenerali wħud mill-azzjonijiet ta' segwitu ewlenin. 2. ŻVILUPPI TEKNOLOġIċI U TAS-SUQ FIL-BROADBAND Attwalment, il-broadband jitwassal lill-utenti fid-djar, b'mod predominanti, permezz ta' netwerks tar-ram (pereżempju t-telefown) jew koassjali (pereżempju televiżjoni tal-kejbil) jew/u b'aċċess għal netwerks mingħajr fili bħall-komunikazzjonijiet mobbli 3G jew aċċess fiss mingħajr fili. Fl-UE, hemm madwar 124 miljun abbonat ta' linja tal-broadband fiss u 25 miljun abbonat ta' dak mobbli[7] li tpoġġi l-UE fost dawk ta' quddiem fuq livell dinji f'dak li għandu jaqsam mal-użu tal-broadband tal-ewwel ġenerazzjoni. Il-veloċitajiet disponibbli ivarjaw bil-kbir iżda, normalment, il-veloċitajiet ta' tniżżil huma akbar minn 2 Mbps u dawk biex ittella' huma akbar min 256 Kbps. Il-veloċitajiet qegħdin jiżdiedu u l-grafika hawn taħt turi l-funzjonalità tal-veloċitajiet differenti tal-broadband u l-applikazzjoni probabbli fil-futur. [pic]Bħalissa is-suq qed iwassal għal titjib fl-aċċess għall-internet billi jiżdiedu l-veloċitajiet tas-servizz. Flimkien, dawn huma magħrufa bħala netwerks NGA[8]. Madankollu, l-iżviluppi qegħdin iseħħu b'mod żbilanċat kemm bejn l-Istati Membri kif ukoll bejn ir-reġjuni internament. Netwerks tal-kejbil – li jagħtu servizz lil 73 miljun dar fl-UE – qegħdin jiġu mtejba b'żieda fil-veloċitajiet permezz tal-użu tad-DOCSIS3[9] kif ukoll bl-estensjoni tan-netwerks "backhaul" tagħhom. Kompetizzjoni fis-settur tal-kejbil joffri inċentivi lill-operaturi tan-netwerk tar-ram biex jinvestu fil-VDSL – teknoloġija li tisfrutta l-infrastruttura tat-telefown bir-ram eżistenti – kif ukoll fl-'optical fibre to the home (FTTH)'. Kemm il-FTTH u DOCSIS3 jistgħu jilħqu l-mira għall-broadband b'veloċitajiet akbar minn 100 Mbps. Arkitetturi aktar miftuħa tal-FTTH jistgħu jsaħħu l-kompetizzjoni bbażata fuq l-infrastruttura bejn l-ISPs fuq il-bażi tad-diżaggregazzjoni tal-aċċess u l-iżvilupp gradwali ta' infrastrutturi alternattivi, biex b'hekk jitħeġġeġ l-iżvilupp ta' servizzi u applikazzjonijiet ġodda. F'żoni fejn ma kienx hemm kompetizzjoni fl-infrastrutturi, l-operaturi ma kienux imħajra jimxu lilhinn mill-attivitajiet kummerċjali ta' ADSL diġà stabbiliti. Il-maġġoranza tal-operaturi ma jarawx każ kummerċjali konvinċenti għat-titjib tan-netwek fuq skala kbira lejn servizz FTTH, speċjalment jekk jitqies li, bħalissa, mhemmx servizzi attraenti biżejjed li jistgħu jħajru l-konsumaturi jħallsu l-prezz tal-primjum. Ir-Rakkomandazzjoni NGA u l-applikazzjoni tal-qafas regolatorju ġdid se jkun kruċjali f'dan ir-rigward peress li se jipprovdu ċertezza regolatorja u jippromwovu l-investiment u l-kompetizzjoni. Servizzi tal-art mingħajr fili tal-ġenerazzjoni li jmiss jistgħu joffru rati ta' trasferiment ta' aktar minn 30 Mbps u b'hekk jilħqu l-mira għall-kopertura bil-broadband[10]. Dawn is-servizzi huma partikolarment importanti f'reġjuni b'art diffiċli fejn l-aċċess bil-fili huwa imprattikabbli. Konnessjonijiet mingħajr fili permezz tas-satellita jistgħu wkoll jkollhom rwol f'dawn ir-reġjuni iżda jeħtieġ żvilupp teknoloġiku ulterjuri jekk is-satellita se tikkontribwixxi lejn il-kopertura universali bil-veloċità mmirata ta' 30 Mbps sal-2020. Sabiex tintlaħaq din il-mira ambizzjuża għall-broadband, jeħtieġ investiment sostanzjali. Huwa diffiċli li jiġu kkalkolati l-ammonti meħtieġa iżda analiżi tal-istudji reċenti tindika li jeħtieġu bejn EUR 38 biljun u EUR 58 biljun sabiex tintlaħaq kopertura ta' 30 Mbps għal kulħadd sal-2020 (bl-użu mħallat ta' VDSL u servizz mingħajr fili tal-ġenerazzjoni li jmiss) u bejn EUR 181 biljun u EUR 268 biljum biex tiġi pprovduta biżejjed kopertura sabiex 50% tad-djar ikollhom aċċess għal servizzi ta' 100 Mbps[11]. B'traffiku tal-internet dejjem jiżdied u domanda għal medda ta' frekwenza dejjem akbar, il-ġestjoni aktar effiċjenti tar-riżorsi tan-netwek qiegħda titqies, dejjem aktar, bħala fattur importanti fil-forniment ta' broadband b'veloċità għolja. Beda dibattitu dwar l-impatt tal-ġestjoni tat-traffiku fuq il-karattru miftuħ u deċentralizzat tal-internet pubbliku, ħaġa ċentrali għall-kapaċità tiegħu li jippermetti lill-utenti li jaċċessaw u jiddistribwixxu informazzjoni, jħaddmu applikazzjoni u jgawdu s-servizzi tal-għażla tagħhom. L-importanza li jiġu ppreservati dawn il-karatteristiċi hija riflessa fl-emendi li ġew introdotti permezz tar-riforma tal-2009 tal-qafas regolatorju tal-UE għall-komunikazzjonijiet elettroniċi[12]. Konsultazzjoni pubblika li tniedet mill-Kummissjoni fit-30 ta’ Ġunju 2010 fuq in-newtralità tal-internet u net mitfuħa[13] għandha l-għan li tesplora tekniċi użati mill-operaturi għall-ġestjoni tat-traffiku tad-dejta fuq in-netwerks tagħhom u l-impatt potenzjali li dawn jistgħu jkollhom fuq l-esperjenza tal-utenti tal-internet. Riżultat li jippreserva l-aspett miftuh u newtrali tal-internet pubbliku u jevita diskriminazzjoni mhux mixtieqa, filwaqt li jippermetti lill-operaturi li jimmassimizzaw l-effiċjenza tan-netwerks tagħhom u jiżviluppaw mudeli kummerċjali ġodda u offerti kummerċjali ta’ servizz mtejba, għandu jkompli jħajjar l-investiment f’infrastruttura tal-broadband b’kapaċità għolja. Il-Kummissjoni se tirrapporta aktar tard din is-sena fuq ir-riżultat ta’ din il-konsultazzjoni pubblika. Sejra wkoll tissorvelja aktar il-funzjonament tas-suq mill-prespettiva tal-konsumatur (il-prezzijiet tal-bejgħ, l-għażla, problemi u lmenti, eċċ.). 3. SABIEX JINTLħAQU L-MIRI GħALL-BROADBAND Flimkien ma’ dawn l-iżviluppi, politika tal-UE dwar il-broadband għandha tippromwovi miżuri konkreti li jistgħu (i) jħeġġu l-investiment billi, pereżempju, jonqsu l-ispejjeż għall-investiment u (ii) jsaħħu l-kompetizzjoni fl-infrastruttura, billi titqies it-theddida kompetittiva ta’ investituri pubbliċi u privati alternattivi (inkluż l-amministratturi lokali u l-utilitajiet pubbliċi) li jistgħu jinċentivaw investimenti fl-NGA mill-operaturi preżenti. Azzjonijiet bħal dawn għandhom jiġu kkoordinati kemm fuq livell ta' UE kif ukoll fuq dak nazzjonali. Għalhekk, il-Kummissjoni se taħdem flimkien mal-Istati Membri sabiex jinħolqu pjanijiet nazzjonali effettivi għall-broadband . Pjanijiet Nazzjonali għall-Broadband L-Istati Membri kollha għandhom strateġija għall-broadband[14] iżda ftit minnhom għandhom pjanijiet kompletament operazzjonali għal netwerks ultraveloċi permezz ta' miżuri konkreti ta’ implimentazzjoni sabiex jintlaħqu l-miri tagħhom, partikolarment, fir-rigward tal-iffinanzjar meħtieġ. Il-mira għall-broadband tista’ biss tintlaħaq jekk l-Istati Membri kollha jimpenjaw ruħhom lejha u jfasslu pjan operazzjonali li jiddefinixxi l-miri nazzjonali. Bħala parti mill-governanza tal-Aġenda Diġitali, il-Kummissjoni se taħdem mal-Istati Membri sabiex tikkoordina l-istabbilment tal-miri nazzjonali u tħeġġeġ il-proċessi ta’ reviżjoni esperta fost l-Istati Membri sabiex jiġi aċċellerat it-trasferiment tal-aħjar prattika bejn dawk li jfasslu l-politika. Din il-ħidma se tkun sostnuta minn pjattaforma dwar il-broadband orjentata lejn l-azzjoni li tinkludi firxa wiesa’ ta’ partijiet interessati. Il-pjanijiet tal-Istati Membri għandhom jinkludu sett bilanċjat ta’ azzjonijiet ta’ politika biex jinċentivaw u jissupplimentaw l-azzjoni tas-settur privat billi jintuża l-qafas komuni li jirriżulta minn implimentazzjoni konsistenti u b’reqqa tal-qafas regolatorju tal-UE għall-komunikazzjonijiet elettroniċi li ġie rivedut dan l-aħħar kif ukoll mil-Linji Gwida dwar l-Għajnuna mill-Istat għall-Broadband li ġew adottati mill-Kummissjoni dan l-aħħar. L-investiment privat għandu jkun ippromwovut permezz tal-koordinazzjoni xierqa tal-ippjanar u r-regoli għal-qsim tal-infrastruttura kif ukoll miżuri finanzjarji mmirati li jnaqqsu r-riskju u jippromwovu infrastrutturi miftuħa ġodda. Infrastruttura mingħajr fili se jkollha rwol ewlieni fil-kisba tal-mira ta’ kopertura tal-broadband fil-maġġoranza tal-Istati Membri. Il-pjanijiet għandhom ikollhom perspettiva fit-tul u bilanċjata tal-ispejjeż u l-benefiċċji tal-allokazzjoni tal-ispettru u il-ftehimiet dwar l-għoti ta' liċenzji, b’mod partikolari, l-effetti pożittivi netti ta’ investiment u tixrid bikrija. Il-pjanijiet għandhom jagħtu wkoll gwida ċara fuq l-użu tal-fondi tal-UE għall-broadband u l-istrumenti tal-BEI fir-reġjuni eliġibbli. Sabiex jiġi appoġġat il-proċess ta’ ppjanar, il-Kummissjoni se ssaħħaħ il-monitoraġġ tal-użu tal-NGA. Dan se jagħmel użu minn forma riveduta tal-istrumenti eżistenti bħar-Rapporti dwar il-Kompetittività Diġitali u Tabella bir-Riżultati tal-Aġenda Diġitali ġdida li se tistabbilixxi l-indikaturi ta’ prestazzjoni li jippermettu lill-Istati Membri individwali li josservaw u jqabblu l-pjanijiet għall-broadband. It-Tabella bir-Riżultati se jkollha l-appoġġ ta’ għodda ġdida bbażata fuq l-internet għat-tixrid ta’ statistika u rapporti ta’ riċerka fuq l-ekonomija tal-broadband. Il-promozzjoni tal-investiment u t-tnaqqis tal-ispejjeż għall-investiment Numru ta’ miżuri regolatorji u finanzjarji jistgħu jiġu adottati fuq livell nazzjonali u lokali għall-promozzjoni tal-investiment u għat-tnaqqis tal-ispejjeż għall-investiment. Huwa stmat li madwar 80% tal-ispejjeż għall-użu ta’ infrastruttura fissa ġdida huma l-ispejjeż għall-inġinerija ċivili li jistgħu jitnaqqsu b’mod sinifikattiv permezz ta’ koordinazzjoni adegwata tal-awtoritajiet nazzjonali u lokali, bl-użu tar-regoli u rimedji għall-ippjanar tal-ibliet li jippermettu l-aċċess għal infrastrutturi passivi[15]. Bl-istess mod, jistgħu jonqsu wkoll l-ispejjeż għall-infrastruttura mingħajr fili permezz ta' miżuri simili. Miżuri possibbli li jistgħu jaqtgħu l-ispejjeż jinkludu: - Ir-rekwiżit ta’ installazjoni ta’ infrastrutturi passivi ġodda u ta’ fili fil-bini għall-awtorizzazzjoni ta’ ppjanar. - It-tħeġġiġ tal-awtoritajiet u regolaturi nazzjonali sabiex jużaw il-poteri tagħhom biex jiksbu informazzjoni mill-operaturi dwar l-eżistenza u l-kondizzjoni tal-infrastrutturi lokali ta’ aċċess[16] bl-għan li jistimulaw il-kompetizzjoni. B’mod partikolari, ir-regolaturi nazzjonali għandhom jużaw il-poteri tagħhom, skont id-Direttiva 2002/21/KE, sabiex jiksbu l-informazzjoni rilevanti kollha fuq is-sit, il-kapaċità u d-disponibbiltà ta’ kanali u faċilitajiet oħra ta’ linji lokali sabiex jipprovdu l-possibbiltà lill-operaturi li jwettqu l-użu tan-netwerks tagħhom tal-fibra fl-istess żmien tal-partijiet attwalment responsabbili mill-istess faċilitajiet sabiex jaqsmu l-ispejjeż tax-xogħlijiet ta’ inġinerija ċivili. - Il-koordinazzjoni tax-xogħlijiet ċivili (bħat-tħaffir f’territorju pubbliku, kostruzzjoni ta’ kanali) sabiex jippermetti u jissemplifika l-użu tal-elementi tan-netwerk. - Il-proviżjoni ta’ poteri ġenerali għall-kisba tad-drittijiet ta’ passaġġ bis-semplifikazzjoni ta’ liġijiet u regolamenti li jikkonċernaw ix-xogħlijiet ċivili, l-ippjanar tal-ibliet, l-ambjent, is-saħħa pubblika u l-amministwazzjoni ġenerali sabiex jiġu semplifikati u aċċellerati wkoll il-proċeduri, pereżempju, l-għoti ta’ passaġġ jew l-ippjanar tal-arbli permezz ta’ punt uniku ta’ riferiment jekk meħtieġ. - It-tnaqqis, min-naħa tal-awtoritajiet tal-ippjanar, tal-ispejjeż għall-investiment fit-tixrid tal-broadband mingħajr fili billi jitneħħew ostakli amministrattivi (pereżempju, id-diffikultajiet fl-għoti ta’ permess għal stazzjonijiet bażi ġodda jew it-tiġdid tal-kuntratti għal dawk eżistenti). Barra dan, l-awtoritajiet nazzjonali u lokali jistgħu jappoġġaw l-użu tal-broadband permezz ta’ investiment jew iffinanzjar pubbliku skont ir-regoli dwar l-għajnuna mill-istat. L-iffinanzjar pubbliku jista’ jagħmel fattibbli d-dħul ta' netwerks ultraveloċi fejn, f’xenarji oħra, l-ispejjeż jagħmlu dan impossibbli. L-iffinanzjar pubbliku bħal dan għandu jkollu l-għan li jtaffi l-ostakli għall-investiment privat. - L-awtoriajiet pubbliċi jistgħu, bi spejjeż tagħhom, jiddeċiedu li jwettqu ix-xogħlijiet ċivili sabiex jippermettu u jaċċeleraw l-użu tal-elementi tan-netwerk mill-operaturi konċernati. Fil-prinċipju, jekk dawn ix-xogħlijiet ikunu miftuħa għall-utenti potenzjali kollha, u mhux biss għall-operaturi tal-komunikazzjonijiet elettroniċi, u b’hekk joħolqu l-kondizzjonijiet meħtieġa minn qabel għall-użu minn operaturi tal-utilitajiet tal-infrastruttura tagħhom stess mingħajr diskriminazzjoni favur settur jew kumpanija partikolari, dan ikun ifisser li x-xogħlijiet ma jirrappreżentawx għajnuna mill-Istat u m’għandhomx jiġu nnotifikati lill-Kummissjoni[17]. - L-awtoritajiet pubbliċi jistgħu jibnu jew jiffinanzjaw infrastruttura speċifika għal settur partikolari skont il-linji gwida għall-għajnuna mill-Istat għall-Broadband u b’hekk jippermettu aċċess ġust u mhux diskriminatorju għall-operaturi tal-broadband u jagħtu bidu għall-forniment ta’ servizzi kompetittivi f’żoni fejn il-forniment ta’ dan is-servizz jista’ ma jkunx ekonomiku. - L-awtoritajiet lokali għandhom jikkunsidraw ukoll l-użu ta’ netwerks ewlenin tal-fibra li nbnew jew li qegħdin jinbnew sabiex jikkollegaw l-entitajiet pubbliċi (l-iskejjel, il-libreriji u l-kliniċi) u iwasslu konnessjonijiet ultraveloċi lill-komunitajiet li ma jgawdux minn dan is-servizz[18]. Fejn hu xieraq, l-Istati Membri għandhom jikkunsidraw li jistabbilixxu fondi għall-broadband fuq livell nazzjonali għall-użu mill-awtoritajiet lokali fil-kostruzzjoni ta’ infrastrutturi passivi bħal dawn. - Sabiex jiġi aċċellerat l-użu tal-għajnuna mill-Istat għall-broadband, l-Istati Membri huma mħeġġa li jinnotifikaw l-iskemi nazzjonali ta’ qafas u b’hekk jevitaw in-notifikazzjonijiet multipli ta’ proġett individwali. Il-Kummissjoni se tirrevedi l-prattiċi eżistenti marbuta mat-tnaqqis fl-ispejjeż u tirrapporta fl-2012. Peress li l-azzjonijiet jitwettqu, l-aktar, fuq livell lokali, il-Kummissjoni se tiżviluppa u ttejjeb l-mekkaniżmi li jippermettu lill-atturi lokali li jiksbu l-informazzjoni rilevanti sabiex inaqqsu l-ispejjeż għall-investiment. Il-Kummissjoni lesta tappoġġa l-użu tal-Fondi Reġjonali tal-UE sabiex jinħoloq u jinżamm l-immappjar tal-infrastrutturi fuq livell lokali u reġjonali. Il-Kummissjoni se tgħin ukoll l-Istati Membri billi tikkoopera wkoll mal-Korp ta’ Regolaturi Ewropej tal-Komunikazzjonijiet Elettroniċi (BEREC) li ġie stabbilit dan l-aħħar. Bħala parti mill-attivitajiet tiegħu, l-BEREC se jinkludi miżuri ta' appoġġ għall-iżvilupp tal-broadband bħala prijorità fil-programm ta' ħidma għall-2011. Fuq il-livell tal-UE, il-Kummissjoni fittxet li toħloq l-aħjar klima għall-investiment u li tipprovdi inċentivi attraenti għat-tnedija ta' netwerks mftuħa u kompetittivi ġodda bis-saħħa ta' Rakkomandazzjoni għall-aċċess regolat għall-NGA. Ir-Rakkomandazzjoni dwar l-NGA, li ġiet adottata flimkien ma' din il-Komunikazzjoni, toffri gwida lir-regolaturi nazzjonali, bl-għan li ssaħħaħ iċ-ċertezza regolatorja u tippromwovi l-investiment u l-innovazzjoni fis-suq tas-servizzi tal-broadband filwaqt li tqis b'mod xieraq ir-riskji li jieħdu l-entitajiet kollha li qegħdin jinvestu kif ukoll sabiex tinżamm kompetizzjoni effettiva li huwa fattur importanti sabiex jiġi mħajjar l-investiment tul iż-żmien. Jeħtieġ ukoll li jsiru sforzi sinifikattivi mill-awtoritajiet nazzjonali kompetenti sabiex tiġi żgurata l-implimentazzjoni rapida u effettiva tal-Programm ta' Politika dwar l-Ispettru tar-Radju li se jkun qiegħed ikattar l-użu tal-broadband mingħajr fili. Il-promozzjoni tal-broadband mingħajr fili L-ogħla rata ta' tkabbir fis-suq tal-broadband tal-UE hija f'dik tal-broadband mobbli fejn l-użu kien iktar mid-doppju tas-sena l-oħra. Għalhekk, it-teknoloġija mingħajr fili qegħda ssir dejjem aktar importanti sabiex jiġu ssodisfati l-ħtieġijiet tas-servizzi tal-komunikazzjoni. Filwaqt li l-ispettru li ġie ddeżinjat għas-servizzi tal-komunikazzjoni elettronika ġie ottimizzat teknikament, b'mod partikolari, fir-rigward tal-aċċess għall-broadband mingħajr fili permezz ta' bosta Deċiżjonijiet tal-Kummissjoni, f'bosta Stati Membri, xorta waħda, hemm partijiet sostanzjali tal-istess spettru li għadhom soġġetti għar-restrizzjonijiet dwar l-assenjazzjoni tiegħu jew partijiet tiegħu ma ġew bl-ebda mod assenjati. Hekk kif kif tiżdied id-domanda għas-servizzi mingħajr fili, il-prijorità ewlenija se tkun sabiex isiru effettivament disponibbli lill-utenti, dawk il-frekwenzi li diġà ġew imwarrba permezz ta' allokazzjonijiet armonizzati, inkluż l-ispettru tar-radju li għandu jinħareġ mid-dividend diġitali u mill-użu mill-ġdid ta' frekwenzi li s'issa kienu riżervati għas-servizzi (GSM) tat-tieni ġenerazzjoni. Fit-tieni lok, għandu jiġi deżinjat u jsir disponibbli spettru suffiċjenti u adegwat kemm għall-kopertura kif ukoll għall-ħtieġijiet ta' kapaċità tat-tekonoloġija tal-broadband mingħajr fili sabiex tintlaħaq il-mira għall-2020. L-iżvilupp tal-broadbamd jista' jisaħħaħ aktar permezz ta' miżuri favur il-kompetizzjoni bħall-introduzzjoni tan-negozju tal-ispettru u miżuri li ma jippermettux id-distorsjoni potenzjali meta jiġu mmodifikati l-liċenzji eżistenti. Il-Kummissjoni qed tipproponi azzjoni kkoordinata sabiex jintlaħqu dawn l-għanijiet fl-ewwel abbozz tal-Programm ta' Politika dwar l-Ispettru tar-Radju multiannwali li ġie sottomess għall-adozzjoni mill-Parlament Ewropew u l-Kunsill. Madankollu, l-Istati Membri individiwali jistgħu jgħinu sabiex tintlaħaq malajr il-mira għall-kopertura tal-broadband, jekk jadottaw mal-ewwel politiki li: - Jagħmlu disponibbli, b'mod suffiċjenti, medded wiesa' ta spettru[19]; - Joħorġu malajr id-drittijiet għall-użu; - Jżidu l-flessibbiltà u l-kompetizzjoni; - Jippermettu negozjar sekondarju għall-adattar għall-iżviluppi tas-suq. L-operaturi tal-mowbajl qegħdin dejjem aktar jindikaw diffikultajiet kbar sabiex jestendu l-infrastruttura tagħhom b'mod li jistgħu jlaħħqu mad-domanda li qegħda dejjem tiżdied, b'mod partikolari, diffikultajiet li jikkonċernaw l-istazzjonijiet bażi, minħabba piżijiet u inċertezzi akbar fl-ippjanar kif ukoll rekwiżiti tas-sikurezza li mhumiex u armonizzati u prevedibbli. Il-Kummissjoni se ssegwi din il-kwistjoni mal-Istati Membri sabiex tiżgura li jkun hemm regolamenti nazzjonali razzjonali li ma jwasslux għal distorsjoni f'dan ir-rigward. It-tisħiħ u r-razzjonalizzazzjoni tal-użu tal-Fondi Strutturali u għall-Iżvilupp Rurali L-Unjoni Ewropea tappoġġa l-kostruzzjoni tal-infrastruttura tal-broadband u l-użu tal-internet permezz tal-fondi strutturali u għall-iżvilupp rurali u kkjarifikat l-applikazzjoni tar-regoli dwar l-għajnuna mill-istat fir-rigward tal-fondi pubbliċi għall-użu tal-broadband. Fil-perjodu ta' programmazzjoni 2007-2013, total ta' €2.3bn tal-Fondi Strutturali ġie allokat lill-investimenti fl-infrastruttura tal-broadband; u € 12.9bn għas-servizzi tas-soċjetà tal-informazzjoni. Iċ-ċifri tal-infiq għall-Fondi Strutturali juru assorbiment relattivament kajman tal-fondi mmirati għall-proġett broadband. F'dan il-perjodu, € 418m ġew impenjati sa Settembru 2009, li jirrappreżentaw 18% tan-nefqa ppjanata. Sa dik id-data, il-medja impenjata għall-miżuri kollha kienet ta' 27%.[20] Fl-istess perjodu ta' pprogrammar, żdiedu € 1.02bn mal-Fond għall-Iżvilupp Rurali (FAEŻR) u minn dawn, € 360m ġew ipprogrammati għal proġetti broadband. Il-Kummissjoni, sabiex tgħin fl-espansjoni tal-użu tal-fondi tal-UE, kemm għall-broadband kif ukoll għas-servizzi tas-soċjetà ta' informazzjoni, se: - Tippubblika, fl-2011, gwida dwar l-investiment fil-broadband għall-awtoritajiet lokali u reġjonali sabiex jiġi mħeġġeġ l-assorbiment sħiħ tal-fondi tal-UE. - Ssaħħaħ il-kapaċità ta' assorbiment tal-fondi billi taħdem aktar mill-qrib mar-reġjuni. Fl-2011, fi ħdan in-netwerk Ewropew għall-Iżvilupp Rurali, se tistieden il-partijiet interessati għal avveniment madwar l-UE kollha dwar il-prattika tajba fl-implimentazzjoni tal-ICT fir-reġjuni u ż-żoni rurali u se tagħmel rakkommandazzjonijiet ulterjuri sabiex tintlaħaq il-mira għall-broadband. - Tagħti aktar gwida fuq l-użu tal-fondi mis-sħubijiet pubbliċi-privati (PPPs) u strumenti finanzjarji oħra bħall-fondi ta' kontraparti li jikkumplimentaw il-Programmi Operazzjonali tal-Fondi Strutturali Ewropej. Il-Fondi Strutturali jistgħu jintużaw fi ħdan sħubijiet pubbliċi privati, dejjem sakemm jiġu segwiti l-prinċipji tal-UE fir-rigward tal-akkwist għal sħubijiet (PP) ta' dan it-tip. - Tniedi mill-ġdid u testendi il-Portal Ewropew dwar il-Broadband[21] sabiex tipprovdi pjattaforma multlingwali għall-qsim ta' materjal dwar l-implimentazzjoni tal-proġetti tal-broadband u toffri gwida addizzjonali fuq temi bħar-regoli tal-għajnuna mill-istat u l-implimentazzjoni tal-qafas regolatorju. L-iżvilupp tal-istrumenti għall-iffinanzjar tal-broadband Bosta proposti ta' investiment, b'mod partikolari dawk li jinkludu l-qsim tal-infrastruttura minn operaturi tas-settur privat jew permezz ta' kooperazzjoni bejn il-pubbliku u l-privat jitqiesu minn investituri potenzjali bħal transazzjonijiet ta' riskju għoli u, għalhekk, hemm possibbiltà aktar li dawn jonqsu milli jħajru ffinanzjar privat. Dan jista' jkun riżultat tal-perjodu itwal għall-pagamenti jew sempliċement minħabba l-fatt li l-promoturi huma żgħar wisq jew mingħajr l-esperjenza meħtieġa biex jattiraw istituzzjonijiet finanzjarji kbar. Il-kondizzjonijiet diffiċli ta' likwidità kif ukoll il-prospettivi ekonomiċi inċerti wkoll iżommu lura l-ħajra tal-investituri privati u, effettivament, dawn iwasslu għal żieda fl-ispejjeż tal-iffinanzjar. Il-Bank Ewropew tal-Investiment (BEI) diġà qed isellef medja ta' EUR 2 biljun fis-sena lil proġetti tal-broadband li huma ekonomikament vijabbli permezz. Fil-każ tat-transazzjonijiet ta' riskju ogħla, qegħdin jintużaw l-istrumenti għall-qsim tar-riskju bħall-Faċilità għall-Iffinanzjar ta' Qsim ta' Riskju li ġiet żviluppata mill-BEI u l-Kummissjoni. L-involviment tal-BEI huwa ppjanat li jikber hekk kif il-Bank jiffoka mill-ġdid fuq l-istrateġija ta' self tiegħu għall-prijoritajiet tal-Ewropa 2020. Barra dan, il-benefiċċji tal-involviment tal-BEI fi proġett huwa normalment akbar mill-kontribuzzjoni ta' kapital dirett tal-Bank li għandha 'effett katalittiku' fuq is-settur bankarju u promoturi potenzjali u b'hekk tħajjar interess ulterjuri fil-broadband. L-awtoritajiet lokali u reġjonali qegħdin jesploraw, dejjem aktar, arranġamenti finanzjarji alternattivi, inkluż sħubijiet pubbliċi privati (PPPs), għall-iffinanzjar tal-infrastruttura tal-broadband. Dawn is-soluzzjonijiet għandhom l-għan li jottimizzaw is-sinerġiji billi jikkombinaw r-riżorsi finanzjarji tas-settur pubbliku u privat kif ukoll l-kompetenzi rispettivi tagħhom fir-regolazzjoni u fl-investimenti bbażati fuq ir-riskju. Sabiex jappoġġaw lill-PPPs, sar-rebbiegħa tal-2011, l-UE u l-BEI se jressqu proposti fuq il-modi ta' kif jistgħu jimmobilizzaw l-għarfien espert taċ-Ċentru Ewropew tal-Esperti dwar il-PPP(EPEC), strument konsultattiva/TA tal-BEI, li huwa kofinanzjat mill-BEI u l-baġit tal-UE, kif ukoll sabiex jitwasslu fondi eżistenti u futuri ta' appoġġ tekniku tal-Istati Membri u l-baġit tal-UE lejn il-preparazzjoni tal-proġett. Barra minn hekk, il-promoturi se jibbenefikaw mill-għarfien dettaljat tal-BEI fuq il-bażi teknoloġika tas-settur u l-mudelli kummerċjali tiegħu kif ukoll mill-għarfien espert tiegħu fil-istrutturar ta' transazzjonijiet finanzjarji kumplessi b'partijiet multipli għal ambjent li qiegħed jinbidel b'mod rapidu. Fil-kuntest tat-tħejjija ta' programmi UE fi ħdan il-Qafas Finanzjarju Multi-Annwali u r-rwol tal-BEI imsemmi isfel, sar-rebbiegħa tal-2011 il-Kummissjoni u l-BEI se jfasslu wkoll proposti konkreti għall-proposti ta' ffinanzjar sabiex jiġu kkumplimentati l-mezzi tal-iffinanzjar tal-infrastruttura tal-broadband. Strumenti bħal dawn, li jistgħu jkunu tat-tipi debitu, garanzija jew ekwità jew inkella tagħqida tagħhom, għandhom jaqblu mal-ħtiġijiet tal-proġetti ta' investiment, f'termini ta' flessibbiltà, maturità u riskju. Se jibbenefikaw minn fondi b'anqas spejjeż permezz tal-klassifikazzjoni AAA u l-istat bla qliegħ tal-BEI filwaqt li tkun tista' potenzjalment tiġbed riżorsi mill-baġit tal-Unjoni. Dawn l-istrumenti se jkun żviluppati b'mod li jkunu jistgħu jservu bħala mezz li jwasslu l-fondi allokati mill-Istati Membri[22] u minn investituri tas-settur privat għall-iffinanzjar tat-tixtrid tal-infrastruttura tal-broadband. Sabiex jidħol fis-seħħ l-iffinanzjar tal-proġetti ta' infrastruttura b'riskju ogħla, strumenti ta' din it-tip jeħtieġu riżorsi finanzjarji dedikati li għandhom jiġu pprovduti bħala kontribuzzjoni tal-UE. Sabiex tingħata indikazzjoni tal-impatt potenzjali, kontribuzzjoni finanzjarja ta' Eur 1 biljun mill-baġit tal-UE x'aktarx tattira fondi oħra mis-setturi pubbliċ jew privati li tista' toffri bażi għal investiment gross ta' bejn EUR 6 biljun u EUR 15-il biljun, skont il-ħtiġijiet tal- iffinanzjar u l-profili ta' riskju tal-investimenti sottostanti. Sakemm jidħol dan l-istrument, se jintużawil-BEI se jużariżorsi disponibbli biex jiżviluppa u jiffinanzja proġetti pilota u skemi ta' fondi innovattivi f'każi ġustifikati kif xieraq. Fl-istess waqt, il-Kummissjoni u l-BEI se janalizzaw fid-dettal jekk l-esperjenza ta' strumenti finanzjarji konġunti oħra (bħall-RSFF, l-LGTT jew il-Fond Marguerite), tistax tintuża għall-benefiċċju tal-iffinanzjar tal-broadband. 4. AZZJONIJIET EWLENIN Il-Kummissjoni se: - Fl-2011: se tressaq proposta, flimkien mal-BEI, għall-iffinanzjar tal-broadband; se tipprovdi gwida għall-awtoritajiet lokali u reġjonali fuq l-użu tal-fondi tal-UE għad-disinn u l-preparazzjoni tal-proġett tal-broadband; u tadotta linji gwida dwar l-investiment fil-broadband għall-awtoritajiet lokali u reġjonali sabiex jiġi mħeġġeġ l-assorbiment sħiħ tal-fondi tal-UE. - Sal-2012: se tlesti l-analiżi tal-prattiċi għat-tnaqqis fl-ispejjeż. - Sal-aħħar tal-2013: se ssaħħaħ u tirrazzjonalizza l-użu tal-iffinanzjar ta' broadband ultraveloċi permezz ta' strumenti tal-UE skont il-qafas finanzjarju kurrenti (pereżempju, l-FEŻR, l-ERDP, il-FAEŻR, it-TEN, is-CIP). Il-Kummissjoni se ssejjaħ ukoll lill-Istati Membri biex: - Jimplimentaw malajr ir-Rakommandazzjoni dwar l-NGA u jantiċipaw l-aspetti ewlenin tal-Programm ta' Politika dwar l-Ispettru tar-Radju, - Tistabbilixxi miri nazzjonali għall-broadband u tadotta pjanijiet operazzjonali li huma konformi mal-mira Ewropea għall-broadband; il-Kummissjoni se tevalwa l-pjanijiet nazzjonali fl-2011, - Jieħdu azzjoni, fuq livell nazzjonali, sabiex jonqsu l-ispejjeż ta' investiment fil-broadband. - [1] Aġenda Diġitali għall-Ewropa COM(2010) 245 [2] EWROPA 2020, Strateġija għal tkabbir intelliġenti, sostenibbli u inklussiv COM(2010) 2020. [3] Pereżempju, huwa mistenni, li sabiex tintlaħaq fil-ħin il-mira ta' 100Mbps jeħtieġ li, sal-2015, madwar 15% tad-djar Ewropej għandu jkollhom abbonamenti għal internet b'din il-veloċità. [4] Ara: Network developments in support of innovation and user needs, OECD, 2009. [5] Network developments in support of innovation and user needs, OECD, 2009. [6] Linji gwida Komunitarji għall-applikazzjoni ta' regoli dwar l-għajnuna mill-Istat b'rabta mat-tusigħ rapidu tan-netwerks tal-faxx wiesa' [broadband], ĠU C 235, 30.9.2009). [7] Rapport dwar il-Kompetittività Diġitali tal-Ewropa - SEC(2010),627. 'Linji' mobbli = kards tad-dejta dedikati + stikek tal-USB + dongles [8] Ara [URL] għal sommarju tat-teknoloġiji ewlenin. [9] Speċifikazzjoni tal-Interfaċċja tas-Servizz tad-Dejta bil-Kejbil [10] Ta' min jinnota madankollu li l-medda tal-frekwenzi pprovduta lil utenti individwali ta' netwerks bla fili se tiddependi fuq l-għadd ta' ċelloli li jservu żona partikolari u l-għadd ta' utenti tas-servizz f'mument partikolari. [11] Id-differenzi jistgħu jvarjaw primarjament minħabba l-varjazzjonijiet fid-distribuzzjoni tad-densità tad-djar u t-taħlita tat-teknoloġiji. Is-sorsi huma Plum/Cave – Grupp ta' Partijiet Interessati fil-Broadband, JP Morgan u Analysis Mason (UK). [12] Art. 8(3)(b) u 8(4)(g) tad-Direttiva 2002/21/KE (Direttiva Qafas) kif emendata bid-Direttiva 2009/140/KE. [13] http://ec.europa.eu/information_society/policy/ecomm/library/public_consult/net_neutrality/ index_en.htm [14] Ara [URL] għal sommarju tal-pjanijiet għall-broadband tal-Istati Membri. [15] Ara l-emendi għad-Direttiva 2002/21/KE, Artikolu 12, (ĠU L 337, 18.12.2009). [16] Skont l-Artikolu 12(4) tad-Direttiva Qafas riveduta u l-Artikolu 9(4) tad-Direttiva ta' Aċċess. [17] Ara l-Linji Gwida dwar l-Għajnuna mill-Istat, paragrafu 61, op cit, nota f'qiegħ il-paġna 6. [18] Dan sar b'suċċess fir-Renju Unit (cf. (www.nynet.co.uk) u(http://wales.gov.uk/topics/businessand economy/broadbandandict/)). [19] Hija essenzjali li jkunu disponibbli għall-ispettru deżinjat, b'mod effettiv; dan għandu jsir kemm billi jinfetaħ spettru ġdid (bħal dak ta' 2.6 GHz kif ukoll tat-800 MHz) u billi jiġi liberalizzat l-użu tal-ispettru eżistenti (pereżempju l-firxa tad-900/1800 MHz — ara d-Direttiva tal-GSM riveduta u d-Deċizjoni dwar id-900/1800 MHz). [20] Rapport Strateġiku ta' Marzu 2010 - COM(2010) 110)dwar l-implimentazzjoni tal-programmi 2007-2013 jinkludi valutazzjoni tal-implimentazzjoni tal-broadband u Komunikazzjoni li għad trid toħroġ, Il-Politika Reġjonali tikkontribwixxi għat-tkabbir intelliġenti fl-Ewropa 2020, se tagħti rakkomandazzjonijiet lill-Awtoritajiet Amministrattivi. Tqassim tan-nefqa fuq il-broadband jinsab fuq [URL]. [21] http://www.broadband-europe.eu/Pages/Home.aspx [22] Il-fondi tal-Istati Membri għandhom jintużaw skont il- Linji Gwida Komunitarji għall-Applikazzjoni tar-Regoli dwar l-Għajnuna mill-Istat marbuta mal-Użu Rapidu tan-Netwerks tal-Broadband .